Onkološki inštitut Ljubljana, na podlagi 12. člena Zakona o raziskovalni in razvojni dejavnosti (Ur. l. RS, št. 22/06–uradno prečiščeno besedilo, 112/2007, 9/2011 in [57/12](http://www.uradni-list.si/1/objava.jsp?urlurid=20122409) - ZPOP-1A) in Pravilnikom o postopkih (so)financiranja, ocenjevanja in spremljanju izvajanja raziskovalne dejavnosti (Ur. l. RS, št. 4/11, 72/11, [45/12](http://www.uradni-list.si/1/objava.jsp?urlurid=20121884), [96/13](http://www.uradni-list.si/1/objava.jsp?urlurid=20133457), [100/13 - popr.](http://www.uradni-list.si/1/objava.jsp?urlurid=20133673) in [92/14](http://www.uradni-list.si/1/objava.jsp?sop=2014-01-3707), v nadaljevanju: Pravilnik) objavlja

**JAVNI RAZPIS ZA ŠTIRI KANDIDATE ZA MLADEGA RAZISKOVALCA PRI ZNANEM MENTORJU V LETU 2015**.

1. Predmet javnega razpisa

Predmet javnega razpisa je izbor kandidatov za financiranje usposabljanja mladega raziskovalca za pridobitev doktorata znanosti, pri izbranem mentorju za raziskovalno področje Onkologija.

1. **Mentorji in prosta mesta**

Prijavitelji se lahko prijavijo na razpisana mesta pri izbranih glavnih mentorjih navedenih v nadaljevanju, v okviru znanstvenih ved in na izbranih raziskovalnih področjih.

Prijavitelj se lahko prijavi na več razpisanih mest. Kandidat, ki se bo prijavil na več razpisanih mest k različnim mentorjem, mora za vsako mesto oddati popolno posamično prijavo v svoji kuverti.

Pri posameznem mentorju je lahko izbran samo en kandidat za mladega raziskovalca. Če je prijavljenih za kandidata za mladega raziskovalca pri posameznem mentorju več, se ti razvrstijo glede na doseženo skupno oceno po kriterijih izbire. Izbran je najbolje ocenjeni prijavitelj. V primeru, da izbrani kandidat odstopi oziroma zavrne mesto kandidata mladega raziskovalca, se za kandidata za mladega raziskovalca izbere naslednji prijavitelj glede na skupno doseženo oceno. Izbira je dokončna po tem, ko Onkološki inštitut Javno agencijo za raziskovalno dejavnost RS obvesti o rezultatih javnega razpisa.

Predstavitev mentorjev na izbranih raziskovalnih področjih:

* **prof.dr. Gregor Serša, unuv.dipl.biol.**

***Raziskovalno področje mentorja*** : Onkologija, tumorska biologija, radiologija, genska terapija raka

***Kratek opis raziskovalnega dela kandidata za mladega raziskovalca:*** Delo bo potekalo v okviru programske skupine »Razvoj in ovrednotenje novih terapij za zdravljenje malignih tumorjev«. Skupina se ukvarja s translacijskimi raziskavami na področju raka, predvsem z razvojem antiangiogenih in imunomodulatornih genskih terapij in DNA vakcinacij samih ali v kombinaciji s standardnimi zdravljenji, kot je npr. radioterapija. V raziskavah genske terapije se bo uporabljalo različne vrste plazmidne DNA in različne vrste dostavnih sistemov (elektroporacija ter drugi fizikalni ali biološki načini vnosa v tarčne celice), ki so primerni tudi za uporabo v kliničnih študijah. Mladi raziskovalec se bo tekom usposabljanja spoznal z velikim številom različnih metod od molekularno bioloških do različnih testov na celičnih kulturah rakavih in normalnih celicah, ter živalskih modelov. Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine.

Študijsko področje mladega raziskovalca: biologija, mikrobiologija, biokemija, farmacija, medicina, veterina, biotehnologija...

* **prof.dr. Primož Strojan, dr.med.**

***Raziskovalno področje mentorja*** : Onkologija, raki glave in vratu, radioterapija, sistemska terapija, (radio)biologija

***Kratek opis raziskovalnega dela kandidata za mladega raziskovalca:*** Delo bo potekalo v okviru programske skupine »Rak glave in vratu – analiza bioloških značilnosti in poskus izboljšanja zdravljenja«. Skupina se ukvarja s translacijskimi raziskavami na področju raka glave in vratu in kliničnim raziskovanjem, usmerjenim v diagnostiko in zdravljenje rakov glave in vratu (raziskovalna področja: novi pristopi k zdravljenju, posledice onkološkega zdravljenja, človeški virus papiloma, stanje prehranjenosti). Mladi raziskovalec se bo tekom usposabljanja spoznal s kliničnim delom v laboratoriju in predkliničnim delom z bolniki. Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine. Študijsko področje mladega raziskovalca: medicina, biologija, mikrobiologija, biokemija, farmacija, medicina, veterina, biotehnologija

* **asist.dr. Maja Marolt Mušič, dr.med.**

***Raziskovalno področje mentorja*** : Onkologija

***Kratek opis raziskovalnega dela kandidata za mladega raziskovalca:*** Delo bo potekalo v okviru programske skupine »Značilnosti malignih neoplazem, pomembne za diagnozo ter napoved poteka bolezni in izida zdravljenja«. Glavni namen našega raziskovalnega programa je izboljšati diagnostične metode in optimizirati zdravljenje bolnikov z rakom, zato na programu sodelujemo raziskovalci in strokovnjaki iz laboratorijev, oddelka za radiologijo in klinike. Mladi raziskovalec se bo tekom usposabljanja spoznal z velikim številom različnih diagnostičnih metod na oddelku za onkološko kirurgijo, radiologijo, patologijo in molekularno biologijo. Študij bo potekal na študijskem programu UL Biomedicina, mladi raziskovalec pa bo vključen v domače in mednarodne projekte, ki se izvajajo v okviru programske skupine. Mladi raziskovalec bo sodeloval pri zbiranju in analizi podatkov o diagnostiki, onkološkem zdravljenju in poteku bolezni pri bolnicah z rakom dojke in takojšnjo rekonstrukcijo.

* **Izr.prof.dr. Branko Zakotnik, dr.med.**

***Raziskovalno področje mentorja*** : Onkologija, sistemsko zdravljenje raka, napovedni dejavniki za odgovor na zdravljenje

**Kratek opis raziskovalnega dela kandidata za mladega raziskovalca:** Delo bo potekalo v okviru programske skupine »Napovedni dejavniki poteka bolezni in odgovora na zdravljenje pri raku dojk in drugih rakih«. Skupina se ukvarja s sistemskim zdravljenjem raka in napovednimi dejavniki, ki vplivajo na odgovor na zdravljenje. Mladi raziskovalec se bo tekom usposabljanja spoznal kliničnimi aspekti rakave bolezni, inovativnimi zdravili na tem področju, z velikim številom različnih metod od molekularno bioloških do različnih testov, ki napovedujejo potek bolezni in odgovor na zdravljenje. Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine.

Študijsko področje mladega raziskovalca: medicina, sistemsko zdravljenje raka, inovativna zdravila, napovedni dejavniki, farmakogenetika, farmakogenomika...

1. Mladi raziskovalec mora izpolnjevati naslednje pogoje:

- ima najmanj univerzitetno izobrazbo ustrezne smeri, doseženo po študijskem programu, sprejetem v Republiki Sloveniji pred 11. junijem 2004, in povprečno študijsko oceno vseh izpitov in vaj (brez diplome) najmanj 8,00 ter izpolnjuje pogoje za vpis na podiplomski študij tretje stopnje, ali

- ima izobrazbo druge stopnje ustrezne smeri, doseženo po magistrskem študijskem programu, sprejetem v Republiki Sloveniji po 11. juniju 2004, in povprečno študijsko oceno vseh izpitov in vaj na dodiplomskem študiju prve stopnje in podiplomskem študiju druge stopnje najmanj 8,00, ali

- ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004 ali

- glede na prvo, drugo in tretjo alinejo primerljivo izobrazbo, doseženo na univerzah v tujini in

- da ni minilo več kot 5 let od zagovora diplome iz prve ali druge alineje oziroma od zagovora magisterija iz tretje alineje, pri čemer se pet letno obdobje računa do 30. 9. tekočega leta; če je kandidat za mladega raziskovalca brez finančne podpore agencije ali ministrstva, pristojnega za znanost, že vpisan na podiplomski študij tretje stopnje, se obdobje od zagovora diplome oziroma magisterija podaljša nad 5 let, in sicer se za vsak vpisani letnik doda eno leto.

Če je kandidat za mladega raziskovalca že vpisan na podiplomski študij tretje stopnje za pridobitev znanstvenega naziva ali ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004, povprečna ocena dodiplomskega študija ni pomembna, razen v primeru ponovnega vpisa v prvi letnik podiplomskega študija tretje stopnje.

Če je kandidat za mladega raziskovalca izkoristil starševski dopust – pri čemer se za enega otroka upošteva 1 leto – se obdobje od zagovora diplome oziroma magisterija podaljša nad 5 let. Enako velja za daljšo, več kot šestmesečno, dokumentirano bolezensko odsotnost kandidata.

Agencija ne financira kandidatov za mlade raziskovalce, ki se ob podpisu pogodbe vpisujejo kot absolventi, in kandidatov, ki so že bili financirani v programu mladih raziskovalcev.

1. **Merila za ocenjevanje kandidatov**

- povprečna študijska ocena vseh izpitov in vaj (brez diplome) na univerzitetnem študijskem programu, sprejetem v Republiki Sloveniji pred 11. junijem 2004 oziroma na dodiplomskem študiju prve stopnje in podiplomskem študiju druge stopnje, opravljenih mora biti vsaj 80 % vseh izpitov in vaj;

- že zaključen znanstveni magisterij;

- vpis na podiplomski študij tretje stopnje;

- prejete nagrade oziroma priznanja;

- objavljeni članki;

- sodelovanje pri razvojno-raziskovalnem delu.

1. **Čas financiranja**

Javna agencija za raziskovalno dejavnost Republike Slovenije financira usposabljanje mladih raziskovalcev do doktorata znanosti, in sicer:

* največ štiri leta in šest mesecev, če so vpisani v štiriletni doktorski študijski program (stari program);
* največ štiri leta, če so vpisali podiplomski študij tretje stopnje (novi program);
* največ tri leta, če so vpisali podiplomski študij tretje stopnje (novi program) na medicini. Če mladi raziskovalec po tem roku ni pridobil statusa specializanta, mu agencija financira usposabljanje na podiplomskem študiju tretje stopnje še za eno leto.

Kategorija cene raziskovalne ure za mladega raziskovalca se določi na podlagi kategorije cene raziskovalne ure programske skupine mentorja. Tako določena kategorija cene raziskovalne ure velja za celotno obdobje usposabljanja.

Agencija skrajša dobo financiranja, navedeno v drugi alineji prvega odstavka te točke (to je tč.: 5. Čas financiranja) za eno leto, če je mladi raziskovalec ob podpisu pogodbe vpisan v drugi letnik podiplomskega študija tretje stopnje in za dve leti, če je vpisan v tretji letnik podiplomskega študija tretje stopnje.

Predvideni začetek financiranja usposabljanja mladih raziskovalcev s strani Javne agencije za raziskovalno dejavnost Republike Slovenije je, v skladu z Obvestilom št. 6316-1/2015-331 z dne 9. 5. 2015) bo predvidoma 1. oktober 2015, glede na proračunske možnosti. Začetek financiranja usposabljanja se lahko zamakne.

1. **Prijava mora vsebovati**
* življenjepis,
* dokazilo o izobrazbi:
	+ pridobljena univerzitetna izobrazba: fotokopija diplome s celotno prilogo k diplomi[[1]](#footnote-1)

**ali**

* + pridobljena izobrazba po končanem študijskem programu na 1. in na 2. bolonjski stopnji:
		- *za 1. stopnjo:* fotokopija diplome s celotno prilogo k diplomi;
		- *za 2. stopnjo*: fotokopija diplome s celotno prilogo k diplomi1

**ali**

* pridobljena univerzitetna izobrazba in pridobljena izobrazba po končanem študijskem programu 2. bolonjske stopnje: fotokopija univerzitetne diplome s celotno prilogo k diplomi in fotokopijo diplome 2. bolonjske stopnje s celotno prilogo (**POMEMBNO:** kandidat mora imeti že **končano 2. bolonjsko stopnjo**. V nasprotnem primeru se bo prijaviteljem upoštevala **le** pridobljena univerzitetna izobrazba)

**ali**

* prijavitelj še nima pridobljene izobrazbe iz prve, druge ali tretje alineje te točke, ima pa opravljenih najmanj 80% vseh izpitov in vaj: - uradno dokazilo o povprečni oceni iz katerega je razvidno število vseh študijskih obveznosti in do tedaj opravljenih izpitov in vaj (brez diplome) na univerzitetnem študijskem programu, sprejetem v RS pred 11. junijem 2004, **ali** na študijskih programih 1. in 2. bolonjske stopnje **in pisno** **izjavo,** da bo diplomiral in Onkološkemu inštitutu do 15. 9. 2015, predložil potrdilo o diplomiranju in potrdilo o opravljenih vseh izpitih in vajah.

**ali**

* pridobljena ustrezna izobrazba v tujini: fotokopija odločbe Univerze v Ljubljani o priznanju diplome, pridobljene v tujini, za namen nadaljevanja izobraževanja. Če prijavitelj še nima prej omenjene odločbe, priloži **pisno izjavo**, da bo pridobil odločbo in predložil fotokopijo odločbe do 15. 9. 2015 (prijavitelji naj upoštevajo, da postopek priznavanja po Zakonu o vrednotenju in priznavanju izobraževanja (Ur. l. RS, št. 87/11, 97/11 – popr.) lahko traja 2 meseca);

**in**

* potrdilo o vpisu na akreditiran doktorski študijski program v RS, če je prijavitelj že vpisan;

**in**

* dokazilo o opravljenem magisteriju znanosti, če ima prijavitelj magisterij znanosti (fotokopija diplome);

Prijavitelji **lahko** priložijo tudi naslednje priloge:

- dokazilo o prejeti univerzitetni Prešernovi nagradi ali Prešernovi nagradi članice oziroma tej nagradi enakovredni drugi nagradi članice;

- dokazilo o avtorstvu ali soavtorstvu znanstvenih člankov;

- kandidatov opis dosedanjega sodelovanja pri razvojno-raziskovalnem delu.

**7. Način prijave in rok za oddajo vlog**

**Rok za oddajo popolnih vlog je petek, 10. 7. 2015.** Vloge se pošljejo priporočeno po pošti na naslov: **Onkološki inštitut Ljubljana, Kadrovska služba, Zaloška 2, 1000 Ljubljana,** lahko pa se oddajo tudi osebno v Kadrovsko službo Onkološkega inštituta do dne**, 10. 7. 2015, do 14. ure**. Nepravočasne vloge bodo z obvestilom zavržene. Vloge z nepravilno označeno ovojnico ne bodo predmet izbire in bodo vrnjene pošiljatelju.

Vloge morajo prijavitelji dostaviti v zaprti ovojnici z oznako »**NE ODPIRAJ – vloga na Javni razpis za kandidate za mlade raziskovalce v letu 2015**« ter **z oznako »javni razpis za mlade raziskovalce, ime in priimek mentorja ter ime in priimek prijavitelja«**.

Izbor kandidatov, ki se prijavijo na javni razpis Onkološkega inštituta, opravi inštitut v soglasju z izbranim mentorjem. Mentor preveri izpolnjevanje pogojev kandidatov ter jih pisno oceni glede na postavljena merila za ocenjevanje.

Onkološki inštitut Ljubljana bo sklenil delovno razmerje z izbranim mladim raziskovalcem za določen čas usposabljanja za pridobitev doktorata znanosti, v skladu z določbami Pravilnika.

Prijavitelji so dolžni spremljati vsa obvestila, informacije in navodila v zvezi s predmetnim razpisom, ki jih Onkološki inštitut objavi na svojem spletnem naslovu: www.onko-i.si, ter ta obvestila, informacije in navodila upoštevati kot sestavni del javnega razpisa.

*Tujci lahko izpolnjujejo prijavo v angleškem jeziku.*

**8. Odpiranje vlog**

Odpiranje vlog zaradi pričakovanega večjega števila vlog ne bo javno. Odpiranje vlog se izvede v prostorih Onkološkega inštituta v petih delovnih dneh od izteka roka za oddajo vlog.

V primeru formalno nepopolnih vlog bodo prijavitelji v roku 8 dni od odpiranja vlog pisno pozvani k dopolnitvi vloge. Prijavitelji bodo lahko vlogo dopolnili v roku 5 delovnih dni od prejema poziva za dopolnitev. Vloga, ki je prijavitelj ne bo dopolnil v roku v skladu s pozivom za dopolnitev, se v nadaljnjih postopkih ne bo obravnavala.

**9. Ocenjevanje vlog**

Izpolnjevanje pogojev prijaviteljev v skladu s 3. točko javnega razpisa preverijo mentorji, h katerim se prijavitelji prijavljajo, ter pisno ocenijo prijavitelje glede na postavljena merila iz 4. točke javnega razpisa.

**10. Obveščanje o izboru**

Prijavitelji bodo o izidu javnega razpisa obveščeni v roku 40 dni od datuma odpiranja vlog.

**11. Razpisna dokumentacija**

Razpisna dokumentacija (besedilo razpisa, navodilo, obrazci oz. priloge) je z dnem objave javnega razpisa na Zavodu RS za zaposlovanje (http://www.ess.gov.si/) dosegljiva na spletni strani Onkološkega inštituta (www.onko-i.si).

**12. Opozorila in dodatne informacije**

**OPOZORILO:**

Prijavitelji, ki bodo izbrani na tem javnem razpisu, se morajo posebej prijaviti tudi na **Razpis za vpis v doktorske študijske programe v študijskem letu 2015/2016**, ki je objavljen na spletni strani Univerze v Ljubljani:

(http://www.uni-lj.si/studij/studijski\_programi/doktorski\_programi\_3%20\_stopnja/2013090915161814/).

Upoštevati je potrebno, da postopek priznavanja diplome, pridobljene v tujini, po Zakonu o vrednotenju in priznavanju izobraževanja (Ur. l. RS, št. 87/11, 97/11 – popr.), lahko traja 2 meseca.

Tujci, ki bodo kandidirali na tem javnem razpisu, morajo urediti vso potrebno dokumentacijo za zaposlitev v RS v skladu z zakonodajo RS pred začetkom usposabljanja oziroma najkasneje do 1. 11. 2015.

Onkološki inštitut ne bo mogel skleniti pogodbe o zaposlitvi z izbranimi mladimi raziskovalci in pogodbe o usposabljanju mladih raziskovalcev z Javno agencijo za raziskovalno dejavnost Republike Slovenije za:

1. izbrane kandidate za mlade raziskovalce, ki se v študijskem letu 2015/2016 ne bodo vpisali v doktorski študijski program tretje stopnje

2. izbrane kandidate za mlade raziskovalce, ki do 15.9.2015 ne bodo predložili:

* potrdila o diplomiranju in potrdilo o opravljenih vseh izpitih in vajah
* fotokopije odločbe Univerze v Ljubljani o priznanju diplome, pridobljene v tujini, za namen nadaljevanja izobraževanja

3. izbrane kandidate za mlade raziskovalce, ki do 30.9.2015 ne bodo predložili potrdilo o vpisu na akreditiran doktorski študijski program v RS

in za

4. tujce, ki bodo izbrani za kandidate za mlade raziskovalce, in ne bodo imeli urejeno vse potrebne dokumentacije za zaposlitev v skladu z zakonodajo RS pred začetkom usposabljanja oziroma najkasneje do 1. 11. 2015.

Izraz mladi raziskovalec je zapisan v moški slovnični obliki in je uporabljen kot nevtralen za ženske in moške.

1. če prijavitelj do prijave še ni diplomiral mora podati pisno izjavo, da bo diplomiral in predložil potrdilo o opravljeni diplomi s prilogo k diplomi do vključno **15. 9. 2015**; [↑](#footnote-ref-1)